text: 3F frygter nye hacker-angreb
  23 juli 2012 kl. 10.35
  3F-formand advarer alle afdelinger om, at der kan komme nye hacker-angreb.
  Hackere har gennem weekenden lavet angreb på 3F's hjemmeside.
  Det er sket i sympati med restaurant Vejlegården, som 3F har blokeret i fire måneder. Restauratøren har nemlig lavet overenskomst med Krifa - og ikke 3F.
  Nu frygter 3F nye hacker-angreb, skriver Avisen.dk.
  - Jeg skal bede alle med tilknytning til 3F's afdelinger - ansatte og medlemmer - være ekstra på vagt. Vi har en begrundet mistanke om, at de vil forsøge at begå fysiske indbrud for at komme ind i vores system, siger forbundsformand Poul Erik Skov Christensen til Avisen.dk.
  - Hackerne vil meget gerne have adgang til vores system. Det kan de få, hvis de kan koble sig direkte ind på en af vores computere. Derfor frygter vi, at de vil gå så langt, som til at begå indbrud i vores lokaler, lyder det videre fra forbundsformanden.
  3F har lukket sine sider. Det er endnu uvist, hvornår 3F genåbner siderne.
  